Die Boeremag verwys na ‘n reaksionêre anti-regeringsmag wat na bewering in 2002 die African National Congress (ANC)-regering omver wou werp. In die plek daarvan wou die Boeremag die Boererepublieke laat herleef. Die hoogverraad hofsaak teen 22 lede van die Boeremag het reeds in Mei 2003 begin en is steeds nie teen Mei 2011 afgehandel nie.
5 Polisie betrokkenheid
Die Boeremag het eers in 2002 na vore gekom nadat ‘n groep bekend as die Boere Vryheids Aksie (BVA) volgens die Nasionale Intelligensie Agentskap (NIA) beplan het om bomme te plant in die parlement en drinkwater van swart woongebiede te vergiftig.
Die Boeremag was ‘n groep van ongeveer 100 (volgens die SA owerhede) wat uit die BVA ontstaan het met die doel om die ANC –regering omver te werp. Die groep het sy inspirasie uit die uitsprake van Siener van Rensburg (1864-1926) gekry dat ‘n swart leier sal doodgaan (vermoedelik Nelson Mandela) en dat swartes blankes sal aanval wat weer sal lei tot die herstel van die Boererepublieke. Dit blyk dat die Boeremag in selle opereer het en dat die arrestasies wat later gemaak is, nie alle selle vernietig het nie.
Die Boeremag se militêre leier was klaarblyklik ‘n voormalige Suid-Afrikaanse Nasionale Weermag (SANW) offisier, Tom Vorster, terwyl die “overte” leier, Lourens du Plessis, ‘n sakeman van Pretoria was. Vorster, Du Plessis en Herman van Rooyen, nog en van die aangehoudenes, was blykbaar die finansierders van die Boeremag. Du Plessis se rol was blykbaar om oud-President P.W. Botha, te nader oor die moontlike geweldsopsies vir Afrikaners.
Die Gebeurlikheidsplan: dit verwys na die aanval van swartes op blankes en die blanke verset daarteen wat behels dat gewelddadig teenopgetree moet word. Siener van Rensburg se visioene word uitgelig en die Christelike beginsels van die blanke (Boeremag) weerstand word ook beklemtoon. Die Gebeurlikheidsplan wys ook uit hoe teen die swart aanvalle wat deur die ANC aangeblaas sal word, opgetree moet word om ‘n oorwinning te verseker. ‘n Boere weermag sal in Prieska bymekaar om ‘n teenaanval te loods en die ou Boererepublieke te herstel.
Dokument 12: die dokument verduidelik in besonderhede hoe strategiese militêre en ander punte oorgeneem moet word en wat se strategie en taktiek beplan word hiervoor. Soos in Die Gebeurlikheidsplan word as eerste strategie Boere weerstand teen swart aanvalle op blankes beplan, maar as ‘n alternatief Boeremag aanvalle op infrastruktuur in die RSA wat op die Jode of Moslems blameer moet word. Swartes en Indiërs moet uit die land verdryf word of minstens na KwaZulu-Natal gelok word. ‘n Vyf fase plan word deur Dokument 12 uiteengesit:
Fase 1: Organisering: informasie oor die SAUK, militêre instellings, parlement ens word bymekaar gemaak.
Fase 2: Veroorsaak chaos om bewegingsvryheid te veroorsaak: die chaos wat deur swart op wit geweld of infrastruktuur aanvalle veroorsaak word en bewegingsvryheid veroorsaak.
Fase 3: Staatsgreep: 4,000 lede van die Boere weermag sny kommunikasie en elektrisiteitsroetes na Johannesburg en Bloemfontein af, radiostasies word oorgeneem, Boere “verraaiers” word doodgeskiet, weermag en polisie voertuie en krygstuig word vernietig, die NIA hoofkwartiere oorgeneem en brandstofaanlegte beset.
Fase 5: Nuwe regering: as die sekuriteitssituasie verbeter sal die Boererepublieke herstel word.
Oorlogskabinet: dié dokument stel die Oorlogskabinet van die Suid-Afrikaanse Boererepubliek in. Dit is ‘n interim regering wat in Julie 2002 daargestel is om die oorname te lei. Die Suid-Afrikaanse Boererepubliek sal die ou Zuid-Afrikaanse Republiek, die Republiek van die Oranje-Vrystaat en die Republiek van Vryheid herstel en as ‘n eenheid saamsnoer. Die oorlogskabinet verwys na die Interim President van die Suid-Afrikaanse Boererepublieke as “Theunis Kruger”, wat heel moontlik ‘n alias is.
Aksies en beplande aksies[wysig | wysig bron]
Die SAPD beweer dat hulle die Boeremag verhoed het om die World Summit on Sustainable Development (WSSD) in September 2002 te ontwrig. 120 ploftoestelle sou in die onthaaltoerusting versteek word. Die Boeremag word ook verdink dat hulle die Johannesburgse Effektebeurs en die M1-hoofweg naby Sandton wil ontwrig met plofstof.
In September 2002 word ‘n 8-ton vragmotor naby Lichtenburg ontdek wat as mobiele hoofkwartier vir die Boeremag gebruik sou word. Behalwe kommunikasietoerusting, word ploftoestelle en outomatiese gewere ontdek.
In Oktober 2002 word ‘n arsenaal wapens op ‘n plaas van ‘n beweerde Boermag lid naby Modimolle (voorheen Nylstroom) ontdek. Dit sluit outomatiese wapens, handgranate en plofstof in.
Ure later ontplof ‘n toestel by ‘n Boeddiste tempel in Bronkhorstspruit.
Op 23 November 2002 word ‘n polisiehelikopter by die Grand Central lughawe in Gauteng beskadig deur ‘n ploftoestel.
Op 27 November 2002 ontplof ‘n bom en beskadig die brug na die Wild Coast Sun casino op die KwaZulu-Natal/Oos-Kaap grens.
Van 29 November 2002 tot middel Desember 2002 word etlike wapenopslagplekke gevind nadat die polisie bekende regses en Boermag simpatiseerders begin teiken in ondersoeke. Die polisie beweer dat ongeveer 40 Boermag lede aktief deelneem aan die pogings om die staat te ondermyn.
Inhegtenisname[wysig | wysig bron]
Die hofsaak teen die 22 vermeende Boeremaglede begin in die Pretoriase hooggeregshof terwyl die aangehoudendes in die berugte C-Max tronk in Pretoria aangehou word. Die 22 word op 43 aanklagte aangehou, insluitend moord, hoogverraad en terrorisme. Drie voormalige Boeremag lede word as die staat se vernaamste getuies gebruik, naamlik ‘n polise informant, J.C. Smit, Henk van Zijl en Dion Krause. Alan van Rooyen, Dawid Oosthuizen en Lourens du Plessis is nog Boeremag lede wat staatsgetuies geword het. Die hofsaak word deurentyd onderbreek deur buitegewone hofaansoeke, insluitend regskostes, regsverteenwoordigers, en dat hulle gedwing word om na MetroFM, ’n swart gemeenskapsradiostasie, in C-Max te luister. Op 3 Mei 2006 ontsnap Gouws en Van Rooyen uit die Pretoriase hooggeregshof tydens ’n etensuur, blykbaar as gevolg van onbeholpenheid van die SAPD. Hulle word eers deur die Spesiale Taakmag van die SAPD op 20 Januarie 2007 in Centurion weer in hegtenis geneem.
Polisie betrokkenheid[wysig | wysig bron]
Prof Hercules Booysen, 'n voormalige Professor in die Regte by Unisa, het vir twee van die Pretorius-broers verskyn. In sy finale betoog spel hy uit dat die Polisie 'n prominente rol in die sogenaamde beplanning van 'n staatsgreep gespeel het. Hy haal verskeie voorbeelde uit die oorkonde aan wat dui dat polisie-agente deurentyd 'n deurslaggewende rol in die verloop van die totstandkoming en die uitbouing van die sogenaamde staatsgreep gespeel het.
Ontsluit van "https://af.wikipedia.org/w/index.php?title=Boeremag&oldid=1428899"	Kategorie: Politiek van Suid-Afrika	Navigasie-keuseskerm
DeutschEnglishItalianoNederlandsРусский	Wysig skakels	Die bladsy is laas op 6 Maart 2016 om 21:41 bygewerk.